# P’tit Quinquin
## L’ CANCHON-DORMOIRE.

* ﻿« Dors min p’ tit quinquin,
* ﻿Min p’ tit pouchin,
* ﻿Min gros rojin ;
* ﻿Te m’ f’ ras du chagrin,
* ﻿Si te n’ dors point qu’à d’ main. »
* « Ainsi l’aut’ jour, eun pauv’ dintelière,
* In amiclotant sin p’tit garchon
* Qui d’ puis tros quarts d’heure, n’ faijot qu’ braire,
* Tâchot d’ l’ indormir par eun’ canchon.
* ﻿Ell’ li dijot : « Min Narcisse,
* ﻿D’ main t’ aras du pain n’épice,
* ﻿Du chuc à gogo,
* ﻿Si t’es sache, et qu’ te fais dodo. »
* ﻿« Dors min p’ tit quinquin,
* ﻿Min p’ tit pouchin,
* ﻿Min gros rojin ;
* ﻿Te m’ f’ ras du chagrin,
* ﻿Si te n’ dors point qu’à d’ main. »
* « Et si te m’ laich eun’ bonn’ semaine,
* J’irai dégager tin biau sarau,
* Tin patalon d’ drap, tin gilet d’laine….
* Comme un p’ tit milord te s’ ras farau !
* ﻿J’t’acat’ rai, l’ jour de l’ ducasse
* ﻿Un porichinell’ cocasse,
* ﻿Un turlututu,
* ﻿Pour juer l’air du Capiau-pointu.
* ﻿« Dors min p’ tit quinquin,
* ﻿Min p’ tit pouchin,
* ﻿Min gros rojin ;
* ﻿Te m’ f’ ras du chagrin,
* ﻿Si te n’ dors point qu’à d’ main. »
* « Nous irons dins l’ cour Jeannette-à-Vaques,
* Vir les marionnett’s. Comm’ te riras,
* Quand t’ intindras dire : « Un doup’ pou Jacques ! »
* Pa’ d’ porichinel qui parl’ magas !…
* Te li mettra dins s’menotte,
* Au lieu d’ doupe, un rond d’carotte
* ﻿I t’ dira : Merci !…
* Pins’ comm’  nous arons du plaisi !  »
* ﻿« Dors min p’ tit quinquin,
* ﻿Min p’ tit pouchin,
* ﻿Min gros rojin ;
* ﻿Te m’ f’ ras du chagrin,
* ﻿Si te n’ dors point qu’à d’ main. »
* « Et si par hasard sin maite s’ fâche,
* Ch’ est alors Narciss’ que nous rirons !
* Sans n’n avoir invi’, j’ prindrai m’ n air mache
* J’ li dirai sin nom et ses sournoms,
* ﻿J’ li dirai des fariboles
* ﻿I m’ in répondra des drôles ;
* ﻿Infin, un chacun
* ﻿Vera deux pestac’ au lieu d’un… »
* ﻿« Dors min p’ tit quinquin,
* ﻿Min p’ tit pouchin,
* ﻿Min gros rojin ;
* ﻿Te m’ f’ ras du chagrin,
* ﻿Si te n’ dors point qu’à d’ main. »
* « Allons serr’ tes yeux, dors min bonhomme
* J’ vas dire eun’ prière à P’tit-Jésus
* Pour qui vienne ichi, pindant tin somme,
* T’ fair’ rêver qu’ j’ai les mains plein’ s d’écus,
* ﻿Pour qu’i t’apporte eun’ coquille,
* ﻿Avec du chirop qui guile
* ﻿Tout l’ long d’ tin minton…
* ﻿Te pourlèqu’ ras tros heur’s de long !   »
* ﻿ « Dors min p’ tit quinquin,
* ﻿Min p’ tit pouchin,
* ﻿Min gros rojin ;
* ﻿Te m’ f’ ras du chagrin,
* ﻿Si te n’ dors point qu’à d’ main.  »
* «  L’ mos qui vient, d ’Saint’Nicolas ch’ est l’ fiête.
* Pour sûr, au soir, i viendra t’ trouver.
* I t’ f’ ra un sermon, et t’ laich’ ra mette
* In d’ zous du balot, un grand painnier.
* ﻿I l’ rimplira, si tes sache
* ﻿D’ séquois qui t’ rindront bénache,
* ﻿Sans cha, sin baudet
* ﻿T’ invoira un grand martinet.
* ﻿ «  Dors min p’ tit quinquin,
* ﻿Min p’ tit pouchin,
* ﻿Min gros rojin ;
* ﻿Te m’ f’ ras du chagrin,
* ﻿Si te n’ dors point qu’à d’ main.  »
* Ni les marionnettes, ni l’ pain n’ épice
* N’ont produit d’effet. Mais l’ martinet
* A vit’ rappagé l’ petit Narcisse,
* Qui craignot d’ vir arriver l’ baudet.
* ﻿Il a dit s’ canchon-dormoire
* ﻿S’ mèr l’a mis dins s’n ochennoire
* ﻿A r’ pris son coussin,
* Et répété vingt fos che r’ frain :
* ﻿ « Dors min p’ tit quinquin,
* ﻿Min p’ tit pouchin,
* ﻿Min gros rojin ;
* ﻿Te m’ f’ ras du chagrin,
* ﻿Si te n’ dors point qu’à d’ main.  »
* ↑ Voir notre vocabulaire au mot Jacques. — 4e volume.